Od pondelka sa Spišská Nová Ves stala hlavným mestom slovenského volejbalu. V ženskej extralige sú na prvej priečke Novovešťanky a do konca roka bude Spišská aj sídlom úspešného mužského klubu Chemes. K tomu ešte čerešnička na torte v podobe organizovania finále Slovenského pohára v roku 2015.
SP. NOVÁ VES. Presun Chemesu z Humenného do Spišskej Novej Vsi je najväčšou športovou senzáciou roka 2014 v metropole Spiša.
Žiadne nároky – len priestor na zápasy a tréningy
"S majiteľom firmy, ktorá je u nás etablovaná, sme hovorili pri spustení novej linky aj o investícii do spišskonovoveského športu. Veľmi radi nám zasponzorujú ženský volejbal a zároveň nás poprosili, či by u nás nemohli nájsť azyl, vzhľadom na problémy v mužskom volejbale v Humennom. Keď sme sa stretli v pondelok ráno, definovali svoje požiadavky. V tomto roku ide o jeden zápas európskej pohárovej súťaže v stredu 17. decembra, ktorý sa odohrá v spišskonovoveskej hale," priblížil výsledky rokovaní s vedením úspešného volejbalového klubu primátor Spišskej Novej Vsi Ján Volný.
"Nechcú od nás nič, len poskytnutie priestoru. Z vybraného vstupného nám dajú polovicu, plus sponzoring ženského volejbalu. V našich hoteloch budú ubytovaní a stravovaní. Nemajú žiadne nároky na mestské financie. Nechcú od nás nič, len volejbalový azyl," dodal Ján Volný.
S Chorvátmi na Spiši, potom Istanbul
Humenné hrá stále aj na pohárovej Európe, v prvom zápase 16-finále Vyzývacieho pohára vyhrali zverenci trénera Richarda Vlkolinského na palubovke chorvátskeho MOK Rovinj 3:0.
Odveta sa uskutoční 17. decembra už v Spišskej Novej Vsi.
Ak sa podarí Chemesu postúpiť, v ďalšom kole by sa mal stretnúť s tureckým Galatasarayom Istanbul, ktorý vedie tréner slovenskej reprezentácie Flavio Gulinelli.
"Už teraz sa tešíme na volejbalové súboje s chorvátskym celkom Rovinj, no ešte viac v prípade postupu na Istanbul. Boli sme naposledy fandiť dievčatám proti Slávii Bratislava. Bol to super zápas a verím, že taký bude aj mužský volejbal na Spiši. Plus nás čaká finále Slovenského pohára, ktoré sa bude tiež konať v Spišskej Novej Vsi," uviedol predseda spišskonovoveského fanklubu Milan Mucha.
Chystá sa fúzia?
S príchodom Chemesu sa vynárajú otázky, ako to bude s volejbalom v Spišskej Novej Vsi.
Bude fúzia dvoch klubov? Budú fungovať osobitne?
"Nič konkrétne a presne za ženský volejbalový klub neviem teraz povedať. V najbližších dňoch budú vzájomné rokovania s Chemesom. Potom budeme volejbalovo múdrejší," odpovedal tajomník VK Spišská Nová Ves Igor Murko.